정조 21년 · 목
京畿監司李在學狀啓以爲楊州罪人鄭涑出意見親執嚴覆論理狀聞事有命矣應問各人等捉致臣營嚴覆取招而三人共犯多年訊推執杖之鄭士壽先爲致斃門長之鄭時鐸亦已勘配而未究竟者惟是鄭涑當初被告之歸於時鐸者以其門長執綱之故也中間造謀之定以鄭涑者由於猛打雪恥之說也若非鄭涑之激憤而主謀則豈有諸族齊會之擧以致奉艾殺死之變乎執此以究則鄭涑之爲元犯實所難免而今因判付訊問之時一直抵賴終不輸款誠極痛惡依前同推期於得情斷不可已茅棰撻出於衆會似非一人之獨憤執杖亦非別人乃是文女之至親則此或爲一分可疑之端而以臣膚淺之見有不敢遽議傅輕請令該曹稟處敎以臯陶曰殺之三帝曰宥之三恒作茶飯語其實未有槪見於經傳直是後人以皐陶執法帝堯好生設意而立言者苟其必可宥皐陶亦當曰宥苟其必可殺帝堯亦當曰殺豈有皐陶常主於殺帝堯常主於宥之理也哉於此竊嘗以爲不以辭害意可也今此鄭涑之獄兩道臣兩秋堂皆欲傅輕執法者曰宥之之論不止於三則朝家何必曰殺之云而尙爾靳持務從難愼者實出於重人命懲頑俗之意蓋如是然後方可謂道得帝皐陶眞箇心法也大抵一獄三人迭定正犯或以尊長或以造謀或以執杖參差之見各自成說而畢竟道啓曺啓之歸重於士壽未知其果然若其所引敎誘犯法指使者減等之律同謀共毆傷重者重罪之文一則合兩條而傅會一則比情實而不襯敎誘之罪浮於聽敎誘者則鄭涑何功而遽在無於法之減等下杖之時曾不共毆據窓威喝期欲傷重則鄭涑又何爲而歸於原謀共毆之下手輕者乎此則秋堂事尤爲違於制法本意士壽經斃庶慰死者之論似矣而獄有正犯干犯正犯一人不死則十干犯之徑斃何足爲死者雪冤之道乎朝家之自初斷斷亶在於此但以求生必死之意從頭理會則得伊妻之班名有無姑舍奉艾卽一招引人物之媒合者類告官置法無所不可而自彰近於愧恧仍置不耐狠恨乃籍尊位勢力肆試私門繫縛者絕可駭絕可痛若究其本情特不過洩憤刷恥而已所使者門孼所施者箠楚其不出於必殺乃已亦似較然其跡固難赦其情或可原然則雖使鄭涑生出獄門亦不至於大段失刑而曰殺曰宥俱有所據乎發遣郞官問于左右相以聞○刑曹啓言罪人鄭涑事依下敎發遣郞官問于左右相則左議政蔡濟恭以爲招引人物罪固難赦告官置法雖殺奚惜而私門結縛遂至殞命者究厥所爲萬萬可痛若覈元犯何靳償命而所謂元犯屢次換易畢竟歸之於鄭涑固不可謂十分無疑況渠之所自服者只是勸使猛撻而已諸證之招亦惟曰只聞其高聲勸杖則似與元犯有間當此恤囚之日使之復出獄門似不至爲失刑云右議政李秉模以爲申飭猛打渠亦承款而其所發明只在於豈有獨自主張之理一段旣曰豈有獨自主張之理則雖以渠掉脫之計不敢自明其全不主張斷以三尺宜無一分之冤而特以跡固難赦情或可原至勤俯詢之命其靳也非忽於求生其原也非惜於斷死設使鄭涑生出獄門造謀坐死之法意竝行於其間恐無違於重人命懲頑俗之義云大臣之議如此請上裁敎以大臣之議亦以傅生爲可依議施行而嚴刑限三次計拷限擧行後發配事分付道臣又狀啓以爲金浦罪人崔守太毆打羅奉元第十一日致死丁已正月十二日檢驗則右後肋下皮脫處狀如太葉圍圓長周尺四寸一分看證李大昌招內丙辰十二月二十七日奉元傳給牛賭地次往于其姪女壻崔守太家渠於歷路要與奉元偕來入守太家守太與奉元同在房中此執彼扶互相推擠門隻墜落守太則因其勢而顚仆門外奉元蹶然倒掛房門中房而腰上則出門腰下則在房故扶起挽止仍爲還來而來時奉元別無所痛翌日與家屬洞爲舂役而自二十九日朝後仍爲苦痛云守太招內以牛賭事說往說來奉元以言辭不恭向渠欲打故渠先出避顚仆門外奉元亦隨仆此際金順才挽止云屍親李召史招內渠夫奉元與守太相鬪後別無痛症一十九日朝食後仍發寒戰而右肋亦爲牽引大痛云初檢官金浦前郡守任聖說結辭以爲傷處狼籍折肋的實實因以被打致死懸錄覆檢官通津府使李文協結辭實因與初檢官同此獄傷處未知其端的事理亦有所疑晦屍狀中無他傷痕肋末骨折最爲緊重之傷若使奉元伊日披打至於折骨則必當卽地昏倒何能如常步歸於數十里竟夕舂役於第二日乎其所拳打不過一次則亦豈至於折骨若謂之門鐵所觸則奉元之追逐守太時自致顚仆而非守太之用力推擠也以其折骨歸之被折者終不襯當至若死者之戒勿發告隣人之慮其疑疾雖難準信亦爲疑端略陳微見以待稟處敎以致身於舂糧之地盡力於杵米之役決非被打將死者所可强爲具奉元先犯守太後擠眞所謂室中相鬪而撞着門閾仍卽作痛則奉元之所不意也守太之非用意也法文中他物打着其痕卽斜長或橫長云云亦爲沕合於懸錄之傷損且況病症寒熱涉於疑疾則非被打乃自攧非自攧也乃因病而旣爲姻婭之親又有序行之分賭牛小事也而先犯于勢投鼠大嫌也而自歸罪科道伯雖以輕典狀請稟裁而當此鄕飮鄕約勸飭中外之時不可歇勘而減律金浦囚守太身分付地方官箇箇嚴刑準三次遠配以懲頑俗之意分付該道道臣又狀啓以爲楊根罪人宋大宗毆踢僧丑癸第四日致死丙辰正月初一日檢驗則傷處胸膛上有血癊赤色堅硬處一庫橫長一寸五分廣一寸三分胸膛右邊有紫黯色堅硬處一庫橫長一寸一分廣一寸一分左右腆䐐有結縛痕狀如蚯蚓色赤微硬左後肋上有赤色微硬處一庫長三寸五分廣二寸七分右脊背有紫黯色微硬微浮一處橫長七寸五分廣六寸干連金奉伊招內丙辰正月初一日渠家越邊柳貴得家有人相詰卽往見之則渠甥侄宋大宗僧丑癸相對爭詰丑癸則脫衣泥醉大宗則揚臂肆惡兩人擧措殆涉危怕大宗言彼僧向我詬辱不忍憤慨一場相閧云故渠先責大宗使之歸家且勸丑癸而送之寺中還家就宿之際又聞喧闐之聲出往見之則大宗與其叔德三從弟大後雜坐於金順乭家蘺底丑癸昏窒仆地見甚驚駭問大宗則答以彼僧酗酒肆惡滅我一門云故不忍血氣果爲一次相鬪云矣初檢官楊根郡守金鍾翕結辭實因以被踢致死懸錄覆檢官砥平前縣監李永喆結辭實因與初檢同臣題辭內德三則其侄悖擧爲之助勢得免正犯幸矣以隨從照律大俊則家人共犯只坐尊長者乃是法典父子之因一事同爲訊推者亦甚不可卽爲放送而此獄之胸膛脊背俱係要害之處紫黯堅硬無非緊重之傷致命旣在於四日實因相合於兩檢而丑癸山僧也大宗俗漢也以俗漢逢山僧之辱憤不自勝理所必然不顧要害惟意拳踢乃令無告之緇徒終至致命於讎家以情以法焉逭償命之律乎另加訊推卽捧遲晩恐不可已敎以近年爲畿伯者全不專意於死囚之獄成獄許久任他而已者大抵夥然觀於今番錄啓審理諸案惟前佰李冕膺最不泛忍其前道佰諸人姑不一一追勘自本曹嚴飭諸道道內各邑死囚錄啓與決放間隨卽出場無若畿邑之積滯錄啓外決放數爻各令後錄狀聞無一囚無端滯獄此獄則死僧丑癸之與俗漢醉鬪固甚可惡而宋大宗等三叔侄助勢合力踢打且縛竟成殺越之變家人共犯爲其尊長者當爲正犯而細看文案起鬧與結果明是大宗之所爲德三之照配大俊之酌放仍以大宗錄啓卿之意見是矣雖當審恤之時姑難起疑於其然豈然嚴飭推官取服事令政院回諭又狀啓以爲長湍罪人䄅順得毆打李得才第二日致死甲寅七月初六日檢驗時傷處自右腮至右頸一處橫長八寸廣一寸五分右肋上一處橫長七寸五寸廣三寸六分脊背一處長七寸五分廣四寸左臂膞下一處橫長四寸五分廣二寸一分靑赤色微硬順得招內今月初三日心腹寺僧瑞潛來言曰李得才方欲招引汝妻曰如汝之夫何處不得貧窮苦生一何至此云而得才之雇人金好卽亦謂渠妻曰汝若背夫而受出手誓則與我作爲夫妻安居樂生爲好其所酬酢萬萬叵測此後則勿令汝妻來去於得才家云云渠得聞此言不勝憤痛究問其妻則得才之設計好郞之慫慂果爲的實故渠直往得才家好卽在於蓬堂得才臥於虛間故渠以壯作木毆打好卽則好卽脫身逃走追之不得憤心倍切還到得才家手執臼杵先打得才右腮又打右肋上肐肘脊背等處則得才仆地昏倒而渠弟僧冠洵奪其杵遮前挽止得才妻崔召史發惡突入將欲詰難故難與女人抗避走而來此實渠將死之秋云干連僧冠洵招內渠兄順得來言得才憤痛狀渠或慮大段相閧追後下去則渠兄與得才相閧狼籍故奪其臼杵極力挽止云干連將校韓鳳儀招內渠聞江北面殺人之說意爲順得之事欲爲捕捉急往則順得聞得才致死之說取出囊中小刀而自刎刀不絕喉則又以木枕自打其頭大段折裂流血狼籍云順得妻鄭召史招內渠夫性行悍毒少不如意則毆責備至年少之女無他出入而得才之妻養育順得情義不泛呼母呼婦自相往來渠夫種種生釁則得才時或據理戒責而不以爲感反以招引他適之說構捏爲辭非一非再今番初無夫妻相詰之事而猝然相閧以至此境云初檢官長湍前府使李鎭翼結辭實因以被打致死懸錄覆檢官朔寧前郡守朴宗柱結辭實因與初檢同云矣此獄項肋脊背皆是要害速死處而痕損狼籍分寸闊大毆打之形證旣箸檢驗之實因相合已成斷案無容更議分行推官嚴加拷訊冠洵順得之弟而檢庭推問致使其兄之毆打顚末盡出渠口未免歸於以弟證兄揆以法意所失非細當該初覆檢官罪狀請令攸司稟處敎以器仗則臼杵與壯作木也傷痕則要害硬黑尺許數處也兇身則自剚其吭自碎其腦惟患其不速死也此案不待成獄不費推訊而正犯自證其正犯若使考覆當如右若使結案又當如右必欲自處以必死者渠豈捨主而趋死然也眞贓莫諱於殺人積憤尙在於奪妻等是死耳恥不苟生大抵此囚所爲都不出於不苟二字打之也不苟殺之也不苟損渠身捨渠命如視草芥亦不苟焉者何其太容易太快活之甚乎渠可謂血性漢子有司宜守關和朝廷自有造化蔽一言曰此囚可原原此囚而任渠畜產豈但活一人命云乎哉結髮閱歲燕爾之新好方洽而何物隣婆間人契活百般誘引暗地紹介夫無勃谿之暴女有浥露之私爲順得者鳥可無逞恚洩憤之心除此弟又告急僧有作證而一口如出衆目難掩比之於挽裳對飯不啻較三十里彼而有擬議稟裁之斷例此或持疑於惟輕從寬則將爲導和之政乎抑爲干和之端乎不待兩言而可否躍如正犯䄅順得則令道臣捉致營庭另施一次刑訊渠妻鄭召史則亦爲刑推與渠夫順得竝一處遠配以洩冤鬱以正倫綱事分付道臣俾卽擧行檢官拿處事初檢官旣身故不必獨勘覆檢官亦以此意分付又狀啓以爲陰竹罪人孫德官毆打金訥卽第四日致死甲寅九月十七日檢驗時傷處左頰腮上有皮脫處橫長一寸二分廣八分色赤自願下至食氣嗓紫黯有浮氣肚腹膨脹下腹左右邊有靑黑色左邊橫長三寸六分廣一寸七分左肋下有皮脫處一處大如太片色紫黑合面傷處自髮除至項頭微紫色周匝柔軟左右臂膞上有皮脫處俱色黑右邊脊背上有皮脫三處色黑屍親良人金險尙招內渠父與德官同里居生矣德官遭其父喪過葬於渠祖山主脈而腦頭毀破故渠父奪鍤禁斷則德官脫去喪衣執渠父上吐推擠捽曳於岌嶪傾危之處壓坐腹上足踢膝撞其三兄一侄又爲齊出或蹴或打運身無不被打仍爲致死伊日會葬諸人無不參見云正犯招內渠合葬於渠母墳地形挾窄故後場龍麓鑿拓則訥郞謂以渠父山來龍割破叱辱役軍復散訥郞祼體末乃蹶然自仆於數丈傾側之地仍爲翻轉傍人挽止渠自退去初無與渠相鬪之事云看證選武金水三等招內渠等往見德官父葬時及其平土後訥郞見其父山來龍割拓之狀脫衣突入逐送役軍德官亦脫喪服親自秉鍤始役則訥卽奪取其鍤互相憤激之除德官就執訥郞頭髻捽曳轉下於平坂一次打腮訥卽二子竝力救解德官三兄一齊突入此擠彼推會客或挽或救仍卽散還訥郞則步還其家云初檢官陰竹前縣監尹命基結辭以爲蓋此鬪閧之場又是傾危之處則用力雖歇顚跌添傷者亦是事理之所必然且訥卽本無宿病而死在四日之內皮脫微磨之跡觸物受傷之痕諸般證左俱有可據實因以被打致死懸錄云覆檢官驪州前牧使李敬五結辭以爲當初惹鬧者德官也追後打腮者德官也安知不毒膝猛杖至及於訥卽之身乎以傷處言之或靑黑色或靑赤色或起皰或膨脹雖是變動例症頰腮之皮脫胯腿之血癊臂膞之或癊容或非必死緊證而下腹脇肋之皮脫俱是要害則德官爲元犯斷然可知實因與初檢同云屍親險尙等招內當初渠父與德官相詰後第四日致死故不勝罔極之痛蒼黃發告矣到今思之渠父之致命果非德官之手犯必是宿病所祟渠等與德官等兄弟叔侄私和成文而明知父病爲病祟致死則使德官置之殺人之科者必有反被其殃之慮果爲私和云洞民李三才等招內渠等當初齊會於德官父葬處詳見訥郞與德官因其山事多般相詰而初不犯手訥郞若果被打則其子同在豈不挽解乎訥郞本有宿病因以致死行檢時只㥘於殺獄一齊逃避還接之後追悔自發齊訴營門及本官云矣大抵此獄傷痕不現於初檢而現於覆檢蓋因形色稍久乃著以若要害之處有若緊重之傷則其爲致命根因更無家疑爭山之除此以禁葬之心挺身起鬧彼以用山之慾奮力接鬪乃是必至之勢或毆或踢一擈一擠轉至墜倒崖坂安得無狼籍之傷乎實因無差詞證有據則元犯之以初不犯手全然牢諱者語不近理情亦可痛且況獄老生奸財饒㗖利成獄三年嗾洞民而訴冤誘屍親而私和究厥情狀罪上添罪罪人孫德官各別嚴訊期於取服險尙則忍忘父讎甘心私和欲喕反案於久後殆蔑倫理誠極痛惋分付推官嚴刑照律斷不可已矣敎以此獄則正犯德官欲營合葬於死者訥郞祖冢近處用之挽之俱不是異事而德官之五叔侄訥郞之四父子滾成一團恰若雞鬪蟾觝樣畢竟德官殺得訥郞而成此案其打也丁寧其殺也明白不待詞證與痕損而足可卞別一隻死則此非一邊之殺之者乎洞民雖萬番呈狀屍親雖百口保之俱不足爲輕重於本案德官之仍推取服無容更議依錄啓施行之意分付道臣所謂險尙所爲不可以常理責之令道伯拿致營庭曉以道理後嚴刑懲放事一體分付又狀啓以爲楊州罪人安千石毆打卞興大第三日致死癸丑九月二十一日檢驗時傷處兩眼微開口半開血水流出腹部膨脹左肋色靑柔軟自髮際至項頸色微靑左脇肋色靑黑右脇肋色微靑胸膛上色靑黑左右亂上俱色靑少硬如太片穀道出糞實因以內傷致死懸錄千連金召史拓內渠以東食西宿之人偶過金莫奉門前路卞興大爲名漢醉執渠手欲爲强劫莫奉夫妻同來救解故抽身隱避千石又自其家半醉而來見興大駭悖狀高聲大喝曰渠以一負木漢閭閻過去之女若是侵虐風俗自此壞敗以手先打其胸捽曳頭䯻則興大翻倒於地千石又足踢其脇肋間結縛其兩手使不得運動云看證金莫奉招內千石以膝搗胸以足亂踢興大氣塞顚仆嘔血第二日仍以隕命故急通千石則千石夫妻偕來灌以糞水燃火觸鼻孔則死已久矣千石夫妻哀乞於渠曰吾之生死惟在於汝汝須銘心以活我命云初檢官前牧使李東馨結辭以爲此獄詞證之如彼明白傷處之若是無摸捉蓋生前傷處之死後發現者其症不一或有登時呈露者或有經屢日始著者此必醉飽之餘被人蹴踏贓腑傷損卽地吐血無冤錄被搗死條有年老人以手搗之無痕而死云醉飽死條凡人喫酒食醉飽致蹴踏內傷亦可致死云以此據之則其爲內損明白無疑且千石本以悍惡之人積失人心爲鄕里之害者久矣皆曰可殺則諸供參證如執左契云覆檢官抱川前縣監趙重鎭結辭以爲詳細按檢則額角上紫赤兩耳靑黑腎囊微爛項頸間靑黑實因與初檢同大抵人命多在酒色上壞了興大卽一浮浪漢無家無妻撞着女人於乘醉之際無所顧忘似閧似戲惟彼千石久蓄傭女不無隱情及夫相謔之時滿心愼怒恣意築踢今以諸供觀之拳踢交加攧擈無數則宜其大段傷痕顯著堅硬而不過數處微硬蓋其脚踏膝築適當虛劫要害之處磕着在地以成速死致命云矣臣跋辭以爲此獄實因之與證招判異者極涉疑訝而反復原案參究事理則非但詞證明白獄情呈露千石之以膝以足搗之踢之頃刻昏窒卽嘔赤血黃水終至不日致死下手之獰毒被傷之深重不待檢驗自可推知隣比參見衆目難掩況誘金女要令誣告卽渠斷案則不可以屍帳傷處之糢糊有所致疑成獄償命無容更議罪人安千石更加嚴訊期於取服初檢之檢前杖問有違法意覆檢之跋辭句語多不謹嚴其在重獄體之道不可以經屢年仍置當該初覆檢官請竝令該府拿問處之恐不可已矣敎以興大街戲傭女千石替發憤火捽之曳之踏之蹴之興大致死於三日之內此獄根因直惟曰酒食醉飽築踏內傷耳屍外別無他故獨口鼻糞門糞血流出口眼開肚腹脹分綱立目明示證左於無冤錄醉飽死條而初檢之旁引者不襯當覆檢則蔓辭而沒把捉惟切切於痕損之有無其獄安得不疏且眩而其案又安得不疑且難乎旣曰屍外別無他故繼之以口鼻以下多少明證則假使屍身無細瘢微疵不必致疑且況左右脇之黑黯左右乳之靑硬迭見於兩檢脈錄者可見築踏時被損而不至大血癊大堅硬則亦可見築與毆異踏與踢殊內傷重而外傷輕也衆證一辭雖曰失人心所致而赤血黃水其奈自其口出灌糞炷火等許多情狀無非行兇餘習考之無冤錄而醉飽相符參以諸證拓而築踏無疑似此之獄償命當而已不必强覓法外之違端別出題外之異見安千石分付推官使之加刑取服兩檢官請罪事卿言得體而檢前杖問大關後弊年前一武倅處分之後出自法從之文倅寧或復循謬習乎該檢官罷職措語不謹嚴蓋欲如盡說出而然何必拿處乎覆檢官姑先推考事回諭道臣又狀啓以爲楊州罪人崔尙哲刃剠李相吾卽地致死乙卯十一月初六日檢驗時傷處口吻有皮脫痕鼻孔出血左右手腕有結縛痕色赤微硬腆䐐有刀剠處皮肉捲凸截筋抵骨膋膜出而狀如牛目容小兒拳橫長五寸一分中廣二寸五分穴深一寸三分肉突處三寸二分起手處廣六分穴深一寸收手處廣一寸穴深五分腆䐐刀割處斜長五寸九分尙哲招內同里居李相吾見捉於捕校而白地誣授渠亦爲受棍畢竟白放而一番復讎之心長在肚裏遂父子偕往曳相吾頭䯻出門外以手一次打面部又以大指樣水靑木打臀腿仍以刀子割其兩脚腆䐐昏夜中猶慮其不斷割之又割不記其數而不料其致命若有必殺之心刎頭何患不可而必爲斷其腆䐐者蓋欲其永作病廢云看證保人申於仁老味招內尙哲向相吾言曰汝則吾讎也今日來此已爲窺覘吾將簿施警覺汝若順從容或可怒而不然則將有不好光景取稿索結相吾兩臂故渠驚遑挽解則尙哲仍爲曳髻出門以手打相吾口臂間一次以杖毆臀腿際數度渠號泣力挽則尙哲曳杖向渠曰吾之此擧汝若挽解則當打殺渠恐㥘入房移時出見則田畔有痛楚聲始認相吾被打於這間從他路招奉得傳其兄被打顚仆狀乃與偕往其處則相吾已死云初檢官抱川前縣監徐理修結辭以爲相吾屍身詳細看審則腆䐐被割雖非當下致命之要害而方當嚴沍時又夜深曳出廣野北結其臂堅縛其足脫去袴衣赤身仆臥恣意亂割殆若庖丁之裁凍肉其爲致死勢所必然實因以被割致死懸錄覆檢官積城縣監安弘迪結辭實因初檢同云矣此獄則當下致命理所必至相吾之誣引無辜之人以至受棍之境則被其誣者爲逞憾之計卽人情之所不免告官懲罪何所不可而乃於昏夜邂逅之際敢售暗地戕害之心誘而縛之爛熳割去視作机上之肉其所殘忍實非他獄之比行凶情節旣箇箇首實已成斷案而其所謂欲令病廢者專出抵賴漫漶之計尤極痛惡嚴刑捧遲晩如法償命斷不可已矣敎以深憾於授引捕營暮夜逞兇割人䐐肉手勢之凶獰姑無論李相吾死不踰日尙哲之償命似無疑端病廢與戕殺間分而二之敢以無理之說爲死中求生之計者尤爲狡慝無論如此如彼百倍甚於一時乘憤偶然剚刃者卿其嚴飭該牧使速捧遲晩具格親問後啓聞事回諭又狀啓以爲振威罪人朴取根毆打李者斤中第四日致死乙卯八月十九日檢驗時傷處左肩胛上有被傷痕色紫黯如碁子大胸膛右邊有傷痕色紫黯或靑微硬圍圓徑五寸左腆䐐有傷痕色紫黯微硬圍圓徑七寸左右手腕紫黯堅硬大如棗葉住接人官奴日大招內渠憐者斤中之行乞無依使之留接於外舍矣今十五日夜深後者斤中自外扶杖而入有呻呤之聲怪問委折則答以醉言之過被打於朴取根云故渠責之曰如此名日旣得醉飽則何不入來而有此鬪閧云其明日者斤中又往何處乘醉而歸仍臥苦痛十七日見其狀貌則喘急語細難保時日故出送于西門里園桃幕矣翌日僵死於路傍云急往視之則果爲僵死云看證人私奴許快得招內十五日夜適過取根門外取根右手執者斤中之頭髮左手擧右欲打者斤中渠足踢取根擧石之手擁抱取根謂者斤中曰汝可逃避云則者斤中起身逃去云初檢官振威前縣令吳在斗結辭以爲鬪閧之端多在乘醉之時憤怒之擧必倍於凌侮之處取根多族官校者斤中無依屠漢乘酒起怒恣意毆打必然之勢也當胸受傷紫痕宛然抱腰奪石看證俱在觀此數事獄案已成實因以被打致死懸錄云覆檢官陽城前縣監鄭柱結辭實因與初檢同云矣此獄則屍帳中肩胛腆䐐之許多傷痕雖非要害至於胸膛乃是必死之處而紫黯微硬圓徑五寸則卽此一處足爲致死之驗矣者斤中卽一乞人也適値中秋之名節得沾村間之殘杯飢腸過飽麴氣隨湧橫臥取根之門肆發詬辱之說彼取根者以豪猾之官校視者斤中奴隸之不若而逢彼之辱或毆或踢惟意所欲想其頭勢則猛拳毒踢之無所不至不待證參可以的知而傷痕旣著於兩檢之時致命亦在於四日之內則其死之由於被打更無可疑雖以看證言之許快得旣見其猝髮擧石之狀安者斤金亦聞其狼籍毆打之聲則詞證亦可謂具備死者則無依無根之賊漢也元犯則多勢多族之邑校也設有獄情之可疑猶當窮覆而乃已況實因之明的如彼證招之丁寧如此則償命之律鳥可不用之於似此兇身乎以情而無可原之端以法而有當施之律則不可一任其抵賴罪人朴取根令推官各別嚴則期於取服敎以人命至重法不可低昂而此獄則外面驟看果無原怒之端者以其强弱之太不侔然而細細究解可疑者多擧石欲打詞證丁寧則不打而寧有痕乎此其疑一也邑人餘瀝飢腸沾醉則安知非胡叫亂踢使人酒暍乎此其疑二也移接於園桃之幕而僵死於西門之路則其死也不於幕中而忽在路上是孰使之然乎此其疑三也昨日之鬪雖云分明明日之醉仍成苦痛則所謂痕損由於前鬪抑由於後醉乎此其疑四也且況所謂園桃幕者爲何人之物而移接時與何人共宿一款前後檢庭一不起疑提問果何委折外此問與供多有疏漏處令道臣親執詳査更爲登聞後自本曹論理稟處又狀啓以爲長湍罪人高春得毆踢朱干亂第十二日致死檢驗時傷處自胸膛至臍肚膨脹間間微靑口半開兩手散合面則自項頸至脊膂間間靑赤色柔軟左臂膞肐肘間間靑黑色脊膂下穀道上有傷處圓徑一尺八寸二分紫黯色微硬左腰眼有皮脫處四處告狀人朱尙澤招內渠子干亂年今十四而貧不率養許給洞內人韓聖三家元無種種往來渠家渠其時適爲出他數日後還家聞干亂被打病重卽往見之則痛勢非輕問其祟則爲高春得蹴踢腰下今至死境根固委折未能詳知云屍親朱時宗招內聞渠弟病臥不起急往見之則渠弟低聲而言貿柴次往芳木里買取一馱驅牛入來同里居高春得追後來到慢侮小兒生慾勒奪故堅執不給則春得發忿執其頭髮顚仆凍地足踢脊下昏倒不省僅僅回甦拭去鼻流之血還到主人家因爲致命莫非春得之毆打生時酬酢明白死後傷痕狼藉云韓聖三妻尹召史招內干亂早喪母無依故率育情若已出卽渠媤異姓六寸子也今月十三日買柴還來衣上有血痕故詳問則俄者鼻血忽出流污脚骨作痛而少不致慮云正犯招內鄰兒千亂先往貿柴而來故以戲談謂曰不告長者獨先買來此何道理答以汝若先我誰能禁之而不買乎口業不恭故渠責以乳臭之兒待我爾汝驕妄莫甚一次打頰無他犯手云初檢官長湍前府使申光輅結辭以爲干亂屍身詳細看審則仰面俱無可疑傷處合面傷處俱爲在左此是爲人猝仆之際身着左邊而被傷也且其屍身口開手散與無冤錄足踢死條相符實因以被踢致死懸錄覆檢官麻田前郡守崔性烈結辭及實因看證諸招與初檢同云矣此獄則以要害則脊膂腰眼也以傷痕則紫黯微硬也以若要害有此傷痕致命旣在於十日脈錄相合於兩檢斷案旣成訊推已久干亂之於春得以隣里之人有年紀之差而市上之柴馱先着路中之語頭不恭則彼以兒畜之心不勝斗激之憤以强壯之拳惟意打踢勢所必至而弱力難敵遍體受損血痕尙染於衣邊痛色亦發於面上則被傷之重不啻暸然若使春得果止於一次批頰則許多傷痕其將諉之於誰所打而誰所踢乎中路貰牛之事已爲明驗況干亂未死之前說盡伊時事狀無一毫差錯之端則渠雖欲掩諱其可得乎斷獄之要實因爲主詞證次之而傷處之顯著如此實因之明的如彼則不可以看證之傷與不傷有所輕重於成獄也審矣獄情到此更無可疑如法償命斷不可已罪人高春得分付推官連加嚴訊期於取服敎以壯弱不侔而猛踢之傷痕不待詞證之立證而可決況犯手之狀若主招外正犯亦不能全諱高春得依前同推取服事分付又狀啓以爲龍仁罪人趙圭性毆打方應福第三日致死丙辰正月二十三日檢驗時傷處腎莖浮脹起皰腎囊左邊浮脹腎子完存右邊有傷脫一處橫長二寸一分廣一寸二分皮肉頗堅其色深紫腎子無去處揉按小腹下則腎子始現而每每縮懸故仔細深按其卵有皮無心似存似無項頸左旋則左旋右旋則右旋前擧則前委後擧則後委肉色靑黑脊背上有皮脫六處各如珠連大如棗葉實因以被打致死懸錄屍親朴召史招內丙辰正月二十日渠夫往金良場市日暮不還翌日午時朴來爀馱一屍於牛隻而來卽渠夫也昏倒不省滿身剌痛手擁下腹往往高聲二十三日致命臨死遺言曰吾於洪者斤世處被毆被踢至於死境告官償命云者斤世招內渠於場市歸路見兩班趙圭性使朴三乭捉來應福應福以爲君與我相與爾我胡大事而若是相厄乎趙班大怒大呼渠曰汝與三乭同爲捉來渠曰飮酒之漢不必相較趙班手取石塊欲打渠渠不敢拒逆以手一打應福頭部應福顚倒場邊趙班繼以足踢應福翌日有契會事渠往韓判老味家應福以蓬頭來坐戶外契人請入來飮酒應福匍匐曰痛勢大段不能飮酒云初檢官陽智前縣監趙時衡結辭以爲此獄傷處若是狠藉詞證如彼分明項頸之傷出於洪漢之手打腎子之痕由於趙班之足踢兩處致傷俱是速死之地則以理推之必是當下致死而能於二十一日致身於契會騎牛還來此一款亦涉疑端云覆檢官竹山前府使崔雲羽看證諸招結辭實因與初檢同此獄則項頸違折果由被打則必無延至三日之理而下腹剌痛旣有死者之言受傷之重灼然可知者斤世之犯手實是圭性之指使則犯手先後有不足論傷痕狼藉詞證具備論以法理更無可疑趙圭性連加嚴訊期於得情者斤世之兩年囚推雖由先打旣是圭性隨從則不可一向滯囚照律勘處恐爲合宜敎以共毆之獄下手重爲正犯趙班洪哥迭相毆打正犯之執定非趙則洪而趙有爾汝之可憤洪無嫌怒之可論設令洪之毆打至猛至毒使之猛且毒者出於趙之指揮則趙之爲正犯無辭可脫況致命傷專在腎囊之更蹴而趙乃結果者乎項頸之損非折伊違則拖至三日何足致疑韓家之入非委而歷則騎來十里何足爲怪應福臨死之言在於洪不在於趙非但平日積畏約之致在趙而有犯分之悔於洪則有無端之忿之故矣且洪之毆打由於趙之威令言洪則趙在其中亦可見言洪非爲趙也以此以彼趙圭性之爲正犯不難知嚴飭推官訊推洪者斤世則名雖隨從無異正犯不可以前日之累刑久囚而遽放計拷限嚴刑三次遠配事回諭又狀啓以爲豊德罪人金有奉威逼金召史第十七日致死檢驗時仰面自食氣嗓至肚腹色黃臍肚貼腔色黃柔軟銀釵插口色不變合面自髮除至腿肚渾體色紅實因以自盡致死懸錄屍親金擇信招內渠女時年二十昨年正月分喪夫歸托渠家今初九日爲秋麰之漉溺出往田畔則洞內私賤金有奉將欲來逼而渠女年淺恐㥘棄其溺器顚沛逃還則有奉又遮路曰棄溺器而告此事狀於汝之父母吾當以佩刀剌汝云云則渠女又生惶㥘曰汝必遠去吾當持去云云之除幸賴野人之相逢雖免强暴之劫辱當日歸後以死自誓勺水不飮故萬端勸諭則略干食飮矣有奉之母以鱞寡爲配人理常事等說登山侵辱無所不已則渠女溘然憤氣一倍層激今十五日始爲勺水不飮今二十五日仍爲致死云正犯金有奉招內渠與金女初次私奸在於去三月十二日夕渠之砧間一自其後揮手送情其來久矣今初九日收拾柴草次出門則厥女適有漉溺之行見渠揮手招之故隨後田畔果爲私奸及洞內擧狀發捕時渠畏㥘逃走潛來聽寡女父呼哭之聲則諸族使之飮鹽水致死云洞內執綱金履遂招內有奉事事言言俱是誣罔渠與寡女居在一洞豈不知寡女守節與否乎若自前私奸男女相應何時不可而必於白晝田間村人望見之時且寡女呼哭歸家不勝憤冤絕穀自盡以此觀之常時私奸之女生此擧措乎渠熟知有奉設心二十三日報官家發差掩捉有奉逃走無去處二十五日寡女自盡故推捉渠父知在長湍地二十六日捉入本官渠所謂環家聽哭之時一家諸人飮滷自盡者非誣罔而何云初檢官豊德府使權綝結辭以爲金女屍身詳細看審則旣無傷處成案一款非所可論今以聞見參互事理俱是有奉之作俑也終使守節寡女不食十七日之久而竟至捨命有奉則難免由我之律此獄根因別無更査之端故覆檢官姑不請來云矣此獄則哀此靑年之孀能守永霜之節倉卒之除免被强暴之辱悲憤之極遂決捐生之計絕食過旬視死如歸者誠無愧於古之烈婦惟彼金有奉以隣比之常漢懷絕悖之計暗躡田路欲作奪節之擧及其棄器而歸又復遮路而威脅乃使貞烈之女終至自處之境其死也卽有奉之使然法文中因奸威逼人致死之律正爲渠準備各別嚴訊期於取服之意分付推官似此獄事尤所當愼而初檢狀中格例旣多違錯覆檢亦不請來有關獄體所失非細當該初檢官豊德府使權綝爲先罷職其罪狀令攸司稟處敎以近因憫旱審理判京外獄案夜以繼晷者爲七日而似此絕可憤絕可悖者亦可謂創覯荒江短碑史著曹娥修竹叢簿詩稱漢姬而烈哉金女曾無愧色靑春孤節矢死靡他白晝强盜舍生揮却斷食十日從容取義其貞操姱行凛如秋霜雖求之江漢游女未易多聞亟令地方官表其閭兇身金有奉則敢爲生前之劫辱欲貽死後之累名檢庭納招至凶極獰誠不忍泚筆以傷貞女之冤魂似此罪囚豈可尋常訊推該府使狀罷之代過齋後令該曹口傳差出待下批使之當日辭朝馳卽至邑先樹烈女之旌門仍又嚴刑兇身卽捧遲晚招以爲快施當律之地事回諭